АҞӘА, ажьырныҳәа 10 - Sputnik. Аполитикатә партиа "Иаку Аԥсны" (Аоппозициатә мчрақәа рблок иалоу - аред.) Сергеи Шамба Sputnik акорреспондент иеиҳәеит Иреиҳаӡоу аӡбарҭа ахашшааратә инстанциа ахада иалхрақәа рылҵшәақәа изакәаным ҳәа разхаҵаразы иаднакылаз аӡбара ԥсахшьа шамам, уи анрыларҳәа инаркны амч шаиуа.
"Уа еилыкка иҳәоуп Алхратә комиссиа хада аиҭалхрақәа мҩаԥнагароуп ҳәа. АКХ алхрақәа мҩаԥнагароуп Аконституциаҟны иарбоу аҿҳәаразы. Аха даҽа ганкахьала Рауль Ҳаџьымба уи аӡбара дахашшаар ҟалоит, азакәан инақәыршәаны уи иахашшаара аӡбарҭа жәымз иахәаԥшлар ҟалоит", - азӷәеиҭеит Шамба.
Аоппозициа иқәнаргыло азҵаара хада шыҟац иаанхоит - Рауль Ҳаџьымба имаҵура шаанижьуазы рылеиҳәарц, иҳәеит Сергеи Шамба.
Иара иажәақәа рыла, еизаз ауаа Ахада Иусбарҭа ааныжьны еимпырц ргәы иҭаӡам аҳәынҭқарра ахада инапынҵақәа шышьҭеиҵо рылеиҳәаанӡа.
"Азакәан инақәыршәаны ахада инапынҵақәа наигӡаларц илшоит алхра ҿыцқәа рымҩаԥгаранӡа ҳәа зҳәо ыҟоуп. Аха ҳара еилаҳкаауеит Ҳаџьымба алхрақәа ҟалаанӡа инапынҵақәа шынаигӡоз, аха урҭ рыҿҳәара нҵәеит. Уажәшьҭа ҳара уи хатәгәаԥхарала инапынҵақәа аанижьаанӡа ҳҽаанаҳкылаӡом", - иҳәеит Шамба.
Иара убас шәаԥхьар ҟалоит: